**I PAR:**

I arbejder I par, men bemærk at I skal fremlægge jeres arbejde individuelt:

1. Gå på nettet og find et debatindlæg eller et portræt om/af Yahya Hassan (jeg kan hjælpe med login).
2. Lav en redegørelse (ca.150 ord) for jeres debatindlæg i hvilken I laver en simpel argumentationsanalyse af hovedpåstand, belæg samt afsender-modtager-forhold i teksten.

**HJÆLP:**

**ARGUMENTATIONSANALYSE:**

At analysere argumentation handler derfor om at finde påstand (synspunkter) og belæg (begrundelser).  Så en simpel argumentationsanalyse går ud på at finde tekstens overordnet påstand og derefter identificere belæggene for den overordnet påstand.

**REDEGØRELSE:**

Du redegør for en tekst, når du skriver et resumé af en novelle, fortæller, hvad hovedsynspunktet i et debatindlæg er eller gengiver hovedpointerne i en teori. At redegøre for noget betyder nemlig det samme som neutralt at forklare, genfortælle eller gengive noget.

**EKSEMPEL PÅ REDEGØRELSE FOR HOVEDSYNSPUNKTET I ET DEBATINDLÆG:**

I debatindlægget “Biden er kedelig, forudsigelig og gammeldags. Tak!” (2020), der blev udgivet i Information, argumenterer afsenderen David Trads for, at Joe Biden højst sandsynligt vil vinde det amerikanske præsidentvalg over Donald Trump. Hovedsynspunktet er, at Joe Biden står stærkest ved valget, fordi USA har brug for at få en “kedelig” (l. 12) præsident efter fire år med en uforudsigelig, splidskabende Donald Trump ved roret. Til at underbygge sit hovedsynspunkt kommer Trads ind på grundlæggende forskelle mellem de to politikere: Modsat Trump lytter Biden til eksperter, han prøver at lave kompromisser, og han er ingen “folkefører” (l. 41). Sidstnævnte kendetegn adskiller ham både fra Trump og Obama, der begge var ekstremt populære blandt nogle vælgergrupper, mens andre amerikanske borgere foragtede dem dybfølt. Ifølge Trads kan Biden hverken vække stor fascination eller forargelse, hvilket betyder, at de fleste faktisk sagtens kan “leve med ham” (l. 44) som præsident.

**I GRUPPER:**

1. Forbered en præsentation i hvilken I præsenterer de forskellige hovedsynspunkter fra jeres tekster samt ligheder og forskelle i disse synspunkter i jeres tekster.
2. Der skal laves et dokument med fyldige noter, der kan supplere præsentationen, og som også indeholder tydelige henvisninger (inkl. links eller kopi) af de valgte tekster.